ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 189 B, παράγραφος 2, στοιχείο δ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με σειρά κατευθυντηρίων γραμμών, συμπεριλαμβανομένου του καθορισμού έργων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)

ΓΝΩΜΗ ΤΗΣ ΕΠΙΤΡΟΠΗΣ

1. Ιστορικο

Στις 12 Δεκεμβρίου 1997, η Επιτροπή πρότεινε προς το Ευρωπαϊκό Κοινοβούλιο και το Συμβούλιο την έγκριση σειράς κατευθυντηρίων γραμμών, συμπεριλαμβανομένου του καθορισμού έργων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA) (1).

(1) ΕΕ C 54, 21.2.1998, σ. 3.

Η Οικονομική και Κοινωνική Επιτροπή εξέδωσε ευνοϊκή γνώμη στις 29 Απριλίου 1998 (2).

(2) ΕΕ C 214, 10.7.1998, σ. 33.

Η Επιτροπή των Περιφερειών εξέδωσε ευνοϊκή γνώμη στις 14 Μαΐου 1998 (3).

(3) ΕΕ C 251, 10.8.1998, σ. 1.

Στις 18 Νοεμβρίου 1998, το Ευρωπαϊκό Κοινοβούλιο ενέκρινε ευνοϊκό ψήφισμα, κατά πρώτη ανάγνωση, όσον αφορά την πρόταση της Επιτροπής και πρότεινε τροπολογίες (4).

(4) ΕΕ C 379, 7.12.1998, σ. 57.

Στις 15 Δεκεμβρίου 1998, η Επιτροπή τροποποίησε την πρότασή της ώστε να συμπεριλάβει τις τροπολογίες του Ευρωπαϊκού Κοινοβουλίου που είχε αποδεχθεί (COM(1998) 786 τελικό) (5).

(5) ΕΕ C 23 , 28.01.1999 σ. 8.

Το Συμβούλιο ενέκρινε την κοινή του θέση στις 21 Δεκεμβρίου 1998, (Κοινή θέση (EΚ) 8/1999) (6).

(6) ΕΕ C 55, 25.2.1999, σ. 1.

Στη δήλωσή της της 8ης Ιανουαρίου 1999, η Επιτροπή ενημέρωσε πλήρως το Ευρωπαϊκό Κοινοβούλιο σχετικά με τη θέση της (SEC(1998) 2252).

Στις 12 Απριλίου 1999, το Ευρωπαϊκό Κοινοβούλιο τροποποίησε την κοινή θέση.

Με την πρόταση της Επιτροπής αναπτύσσεται γενικό πλαίσιο που διέπει την καθιέρωση τηλεματικών δικτύων προς υποστήριξη της κοινοτικής διαδικασίας λήψης αποφάσεων, καθώς και κοινοτικών πολιτικών και δραστηριοτήτων. Παρέχονται οι στόχοι, οι προτεραιότητες και σκιαγραφούνται τα μέτρα, καθορίζεται ειδικό χρηματοοικονομικό πλαίσιο και προσδιορίζονται έργα κοινού ενδιαφέροντος (βλ. άρθρο 129Γ ΕΚ). Στις κατευθυντήριες γραμμές περιλαμβάνονται κανόνες για την εναρμονισμένη συγκρότηση δικτύων, και καθιερώνονται μηχανισμοί συντονισμού μεταξύ της Κοινότητας και των κρατών μελών.

Ταυτόχρονα με αυτές τις κατευθυντήριες γραμμές, η Επιτροπή πρότεινε σειρά οριζόντιων δράσεων και μέτρων με στόχο τη διασφάλιση της διαλειτουργικότητας των εν λόγω δικτύων. Με τις δύο αποφάσεις παρέχεται ισόρροπο πλαίσιο που θα αποτελέσει τη βάση για δεύτερη φάση του προγράμματος IDA.

2. Θεση του Ευρωπαϊκου Κοινοβουλιου σε Δευτερη Αναγνωση

Κατά τη δεύτερη ανάγνωση, το Ευρωπαϊκό Κοινοβούλιο πρότεινε δύο τροπολογίες στην κοινή θέση.

Οι τροπολογίες αυτές βασίζονται στις τροπολογίες 10 και 21 που προτάθηκαν κατά την πρώτη ανάγνωση, με ελαφρά τροποποιημένη διατύπωση, αντικαθιστώντας τους όρους "πολίτες ή διαμένοντες" και "άτομα που διαμένουν" με τους όρους "άτομα" και "άτομα που διαβιούν" αντιστοίχως.

Μολονότι έγιναν αποδεκτές από την Επιτροπή, οι πρώην τροπολογίες 10 και 21 απορρίφθηκαν από το Συμβούλιο με την αιτιολογία ότι η διατύπωσή τους προξενούσε νομική δυσχέρεια όσον αφορά το ζήτημα της χορήγησης καθεστώτος μόνιμου κατοίκου. Το Συμβούλιο αποδέχθηκε, ωστόσο, την βασική αρχή τους.

3. Γνωμη της Επιτροπησ

Κατά τη γνώμη της Επιτροπής, οι δύο τροπολογίες που προτάθηκαν από το Ευρωπαϊκό Κοινοβούλιο σε δεύτερη ανάγνωση συμβάλλουν στον ακριβέστερο προσδιορισμό των πολιτικών προτεραιοτήτων του προγράμματος IDA καθώς και στη βελτίωση της ικανότητάς του να καταστήσει περισσότερο προσιτές τις κοινοτικές πολιτικές και δραστηριότητες. Η Επιτροπή αναμένει επίσης ότι με τη διατύπωση που τώρα επελέγη θα αρθούν οι αντιρρήσεις που έθεσε το Συμβούλιο κατά την πρώτη ανάγνωση.

4. Συμπερασμα

Η Επιτροπή αποδέχεται κατά συνέπεια και τις δύο τροπολογίες που πρότεινε το Ευρωπαϊκό Κοινοβούλιο και με την παρούσα τροποποιεί την πρότασή του, σύμφωνα με το άρθρο 189Α, παράγραφος 2, της συνθήκης ΕΚ, ώστε να συμπεριλάβει τις εν λόγω τροπολογίες.